DA Den Europæiske Unions Tidende C 403/5

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 403/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»KOPI ARABIKA GAYO«

EU-nr.: BGB-ID-02115 — 26.1.2016

BOB ( ) BGB ( X )

1. Betegnelse

»Kopi Arabika Gayo«

2. Medlemsstat eller tredjeland

Indonesien

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier, m.m.)

3.2. Beskrivelse af produktet med betegnelsen i punkt 1

»Kopi Arabika Gayo« produceres mellem 900 og 1 700 meter over havet i de tre administrative distrikter »Aceh Tengah«, »Bener Meriah« og »Gayo Lues«, der ligger i Gayo-højlandet.

»Kopi Arabika Gayo« er kaffe, der opfylder de nationale standarder, og som behandles med den typiske »Sumatra semi-washed-metode«, der også kendes som »wet hulling-metoden« (i det følgende: »wet hulling-metoden«), og som har følgende karakteristika: en ensartet smag, en let syrlighed (ingen indikator, men blot sensoriske/organoleptiske virkninger under kaffesmagningen), mindre bitter og med en stærk aromaintensitet. Desuden har »Kopi Arabika Gayo« unikke egenskaber, herunder en kompleks aroma og smag, der er nødde-, karamel- chokolade- og frugtagtig, let syrlig med kraftig fylde og lang eftersmag.

Der vokser kun Arabica-sorter i Gayo-højlandet. De kaffetyper eller planter af Arabica-sorter, der dyrkes til »Kopi Arabika Gayo«, er: Borbor, Timtim, Ateng Jaluk, S 795 og P-88. Disse sorter kan anvendes enkeltvis eller blandes.

Den geografiske betegnelse »Kopi Arabika Gayo« omfatter følgende produkter: de kaffebønner, der fremkommer ved wet hulling-metoden.

Bønnernes farve før vådafskalning er grålighvid, og vandindholdet er 35-40 %.

Efter vådafskalning er bønnens farve blå til blågrøn, og vandindholdet er 12-12,5 %.

»Kopi Arabika Gayo«-bønner, der handles på det internationale marked, opfylder højeste kvalitetsstandard (national standard, der omhandler den fysiske defektgrad), hvilket vil sige, at de har en fysisk defektgrad under 11 pr. 300 g. Den endelige sortering efter plukning giver kaffebønner, der er mindst 6,5 mm eller større.

Det er kun den kaffe, der når ud til forbrugeren, og som udelukkende består af 100 % »Kopi Arabika Gayo«, uanset om den er rå eller ristet, der besidder de ovennævnte egenskaber.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

De følgende etaper af produktionen skal finde sted i det geografiske område for »Kopi Arabika Gayo«:

— Produktionen af kaffebær

— Fremstillingsprocedurerne indtil den endelige fremstilling af bønnen.

3.5. Særlige regler for udskæring, rivning eller emballering osv. af det produkt, som betegnelsen henviser til

Pakning af kaffebønnerne skal foregå i det geografiske område for »Kopi Arabika Gayo« for at bevare bønnernes kvalitet og sikre deres sporbarhed.

3.6. Særlige regler for mærkning af det produkt, som betegnelsen henviser til

Kaffe, der er omfattet af BGB'en »Kopi Arabika Gayo« vil blive præsenteret for kunderne eller de endelige forbrugere på markedet i emballage og beholdere, hvoraf følgende påtegning tydeligt fremgår: »Beskyttet geografisk betegnelse« eller BGB, betegnelsen »Kopi Arabika Gayo« alene eller sammen med en oversættelse til et af EU's officielle sprog, hvis det er ønskeligt, logoet for »Kopi Arabika Gayo« registreret som EU-varemærke og det europæiske BGB-logo, hvis det er ønskeligt.

4. Kort angivelse af det geografiske områdes afgrænsning

»Kopi Arabika Gayo« produceres mellem 900 og 1 700 meter over havet i de tre administrative distrikter »Aceh Tengah«, »Bener Meriah« og »Gayo Lues«, der ligger i Gayo-højlandet.

Kortet til venstre viser de tre distrikter, som den geografiske betegnelse omfatter. De grå og de hvide farver (»Hutan Produksi« og »APL«) viser området i de tre distrikter, hvor kaffen fremstilles.

5. Tilknytning til det geografiske område

Det er karakteristisk for »Kopi Arabika Gayo«, at den besidder en unik og kompleks smag og aroma, hvilket skyldes de naturlige og menneskelige faktorer i det geografiske område. Disse egenskaber ligger til grund for »Kopi Arabika Gayos« omdømme på markedet.

De naturlige faktorers indflydelse:

»Kopi Arabika Gayo« stammer fra et bestemt område, der ligger 900-1 700 meter over havets overflade. Gayo-højlandet er afgrænset af naturlige grænser, såsom dale eller veje i de vestlige og østlige dele. »Kopi Arabika Gayo« gror under skyggen fra bælgplanten Leucaena (det lokale navn er pete). Kaffe, der vokser i stor højde og med lav lysintensitet, ca. 60 % af fuld sollys, har en langsommere modningsproces. Denne proces medfører dannelse af kemiske forbindelser, der gør kaffesmagen nødde-, karamel- chokolade- og frugtagtig, let syrlig med kraftig fylde og lang eftersmag.

Dette område har kold og tør luft med en årlig nedbørsmængde på 1 834 mm med 149 dage med regn, gennemsnitligt 60-347 mm pr. måned. Den gennemsnitlige temperatur er mellem 16 og 24 grader hele året rundt, mens den relative luftfugtighed er over 80 %. Der er en temperaturforskel på omkring 5 grader om dagen og natten i Gayo-højlandet. Følgelig er der bær på »Kopi Arabika Gayo«-buske hele året, og høstsæsonen topper i marts/april og oktober/november. Bærrene vokser hele året, hvilket gør, at planterne ikke overproducerer, og dette påvirker kaffens særlige aroma (nødde-, karamel- chokolade- og frugtagtig, let syrlig med kraftig fylde og lang eftersmag).

Gayo-højlandet ligger i et fugtigt tropisk område. Det består af frugtbar vulkansk jord (andosol, inseptisol, ultisol og oxisol). Hvad angår de fysiske egenskaber, består jordteksturen i området primært af en blanding af sand, silt og ler. Dette skaber gode vilkår for, at kaffebuskens rødder gror godt. De fleste jorder i Gayo-højlandet har også gode kemiske egenskaber, f.eks. højt til meget højt indhold af organisk stof/materiale (C-organisk), middel til meget højt kvælstofindhold (N-total) og lavt til middel C/N-forhold samt optimale pH-betingelser for kaffedyrkning (5,5 til 7,0).

Takket være jordbundens omtalte fysiske og kemiske egenskaber har »Kopi Arabika Gayo« en kraftig vækst. Sunde planter har almindeligvis tilstrækkeligt med sunde blade til at understøtte kaffebønnens vækst, indtil den er fuldstændig modnet. Bønnen kan derved vokse helt færdigt samt danne de bedste smagsforudsætninger.

Kaffens specifikke smag er således ikke betinget af en enkeltstående faktor. Den vil afhænge af en kombination af flere faktorer, der hovedsaglig udgøres af jorden (navnlig jordens frugtbarhed og højde), planternes vækst (frodighed og sundhed), produktionsmetoder, f.eks. træernes brug af skygge, angreb fra skadedyr og sygdom (herunder fysiologiske forstyrrelser), bærplukningen (modenhedsniveau og friskhed), og håndteringen efter høstning (gennem semi-washed wet hulling-processen).

De menneskelige faktorers indflydelse:

Ud over ovennævnte faktorer spiller de menneskelige faktorer også en særlig rolle for »Kopi Arabika Gayo«. »Kopi Arabika Gayo« er et produkt med et godt omdømme, fordi den dyrkes af en befolkning, der bekymrer sig om kvaliteten.

Den knowhow, som befolkningen i Gayo besidder, og som indvirker på kaffens kvalitet, er hovedsagelig baseret på kaffehøstmetoderne, bærplukningen og behandlingen efter høst gennem semi-washed wet hulling-processen.

For så vidt angår landbrugsmetoder, dyrker folk i Gayo kaffen under træer, der giver skygge, som f.eks. hvide mimoser (lamtorogung), avocadotræer og mandarintræer (jeruk keprok), god vedligeholdelse af jordens frugtbarhed samt regelmæssig beskæring.

Desuden anvender producenterne traditionelt ikke-kunstvandede arealer til kaffeplantagerne. Dertil kommer landbrugernes vane med kun at gøde kaffeplanterne med organiske gødningsstoffer, der navnlig består af en kombination af kaffeskaller og forskellige lokale materialer, f.eks. stykker af hvide mimoser (lamtorogung) og kompost (Karim, et al., 2000). De fleste landbrugere har brug for flere organiske gødningsstoffer, fordi mange jorde har et lavt fosforindhold.

Kaffedyrkere i Gayo udvælger altid de røde bær, fordi de ved, hvor vigtig plukningen og forarbejdningen efter høsten er for kaffekvaliteten (udseende, smag og aroma).

Hvad angår behandling efter høst, anvender kaffelokalsamfundet i Gayo-højlandet wet hulling-processen. Det betyder, at processen med fjernelse af hinden (eller »afskalningen«) sker, når de rå kaffebønner stadig er fugtige (med et vandindhold på 35-40 %). Kaffebønner, der forarbejdes med wet hulling, vil få en kompleks smag, der er nødde-, karamel- chokolade- og frugtagtig, let syrlig med kraftig fylde og lang eftersmag. Vandindhold skal være 12-12,5 %, og disse karakteristika kontrolleres med henblik på handel.

»Kopi Arabika Gayos« omdømme:

Navnet »Gayo« er knyttet til kaffeproduktion, der er kendt som en traditionel produktion i dette område og integreret i befolkningens kulturelle praksis.

»Kopi Arabika Gayo« har en lang tradition bag sig. Det startede med en eksperimenterende have i Berendal, en landsby i distriktet Aceh Tengah, under den nederlandske kolonitid og udviklede sig sidenhen overalt i Gayo-højlandet. Regionen producerer kvalitetskaffe som en følge af denne lokale dyrkningstradition. Derfor har »Kopi Arabika Gayo« et godt omdømme og er kendt som en af de oprindelige kaffer og som en specialkaffe i Indonesien.

En række videnskabelige publikationer bekræfter »Kopi Arabika Gayos« omdømme:

Evaluation Criteria of Land Suitability to Arabica Gayo coffee in the Gayo Highlands/Evaluasi Kriteria Kesesuaian Lahan Kopi Arabika Gayo di Dataran Tinggi Gayo - R Salima, A Karim, S Sugianto — Jurnal Manajemen …, 2012 — jurnal.unsyiah.ac.id, Guide to raise and process Gayo Arabica Coffee/Panduan Budidaya dan Pengolahan Kopí Arabika Gayo — S Mawardi, R Hulupi, A Wibawa, S Wiryaputra — 2008.

(1) EUT L 343 af 14.12.2012, s. 1.